Document ID: 32010R0453

REGOLAMENT TAL-KUMMISSJONI (UE) Nru 453/2010
tal-20 ta’ Mejju 2010
li jemenda r-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ sustanzi kimiċi (REACH)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Dicembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE (1) tal-Kummissjoni b’mod partikulari l-Artikolu 131 tiegħu,
Billi:
(1)
L-iskedi tad-dejta ta’ sigurtà kienu metodu aċċettat sewwa u effettiv għall-forniment tal-informazzjoni dwar sustanzi u taħlitiet fil-Komunità u saru parti integrali tas-sistema tar-Regolament (KE) Nru 1907/2006.
(2)
Bil-ħsieb li jiġi ffaċilitat il-kummerċ dinji filwaqt li jiġu protetti s-saħħa tal-bniedem u l-ambjent, kriterji armonizzati għall-klassifikazzjoni u l-ittikkettar u regoli għas-skedi tad-dejta ta’ sigurtà ġew żviluppati bir-reqqa tul perjodu ta’ ’l fuq minn 10 snin fl-istruttura tan-Nazzjonijiet Uniti (NU), li rriżultaw fis-Sistema Globalment Armonizzata tal-Klassifikazzjoni u l-Ittikkettar ta’ Sustanzi Kimiċi (minn hawn ’il quddiem “il-GHS”).
(3)
Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (2) jarmonizza d-dispożizzjonijiet u l-kriterji għall-klassifikazzjoni u l-ittikkettar ta’ sustanzi, taħlitiet u ċerti oġġetti speċifiċi fil-Komunità, filwaqt li jieħu inkunsiderazzjoni l-kriterji ta’ klassifikazzjoni u r-regoli tal-ittikkettar tal-GHS.
(4)
Id-Direttiva tal-Kunsill 67/548/KEE tas-27 ta’ Ġunju 1967 rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettar ta’ sustanzi perikolużi (3) u d-Direttiva tal-Parlament Ewropew u tal-Kunsill 1999/45/KE tat-31 ta’ Mejju 1999 li tirrigwarda l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri dwar il-klassifikazzjoni, l-imballaġġ u l-ittikettjar tal-preparazzjonjijiet perikolużi (4) ġew emendati bosta drabi. Id-Direttivi 67/548/KEE u 1999/45/KE għandhom jiġu sostitwiti fuq perjodu ta’ tranżizzjoni skont liema sustanzi jridu jiġu kklassifikati, ittikkettati u mdaħħla f’imballaġġ skont ir-Regolament (KE) Nru 1272/2008 mill-1 ta’ Diċembru 2010 u t-taħlitiet mill-1 ta’ Ġunju 2015, għalkemm mill-1 ta’ Diċmebru 2010 sal-1 ta’ Ġunju 2015 tinħtieġ il-klassifikazzjoni tas-sustanzi skont kemm id-Direttiva 67/548/KEE u r-Regolament (KE) Nru 1272/2008. Iż-żewġ Direttivi għandhom jiġu kompletament revokati permezz tar-Regolament (KE) Nru 1272/2008 b’effett mill-1 ta’ Ġunju 2015.
(5)
Għalhekk l-Anness II tar-Regolament (KE) Nru 1907/2006 għandu jiġi emendat biex jiġi adattat għall-kriterji għall-klassifikazzjoni u dispożizzjonijiet oħra rilevanti stipulati fir-Regolament (KE) Nru 1272/2008.
(6)
Ir-rekwiżiti għal skedi tad-dejta ta’ sigurtà stipulati fl-Anness II tar-Regolament (KE) Nru 1907/2006 għandhom minbarra dan jiġu adattati biex jieħdu inkunsiderazzjoni r-regoli għall-iskedi tad-dejta ta’ sigurtà tal-GHS, biex jippermettu l-mekkaniżmu bi tliet elementi ta’ klassifikazzjoni, ittikkettar u skedi tad-dejta ta’ sigurtà biex iwettaq ir-rwol tiegħu permezz ta’ interazzjoni tal-partijiet komponenti tiegħu.
(7)
L-iskedi tad-dejta ta’ sigurtà emendati b’dan il-mod għandhom jissuktaw ikunu element importanti ta’ komunikazzjoni tal-periklu u jipprovdu mekkaniżmu għat-trażmissjoni ta’ informazzjoni xierqa ta’ sigurtà fuq sustanzi jew taħlitiet li jissodisfaw il-kriterji għall-klassifikazzjoni skont il-leġiżlazzjoni Komunitarja applikabbli, kif ukoll ċerti sustanzi u taħlitiet li ma jissodisfawx dawk il-kriterji, filwaqt li tittieħed inkunsiderazzjoni l-informazzjoni ta’ kull rapport ta’ sigurtà kimika, fid-direzzjoni ’l isfel tal-katina tal-forniment għall-utent downstream (utent professjonali għajr il-manifattur u l-importatur) li jmiss.
(8)
L-applikazzjoni tar-rekwiżit biex jiġu inklużi l-klassifikazzjoni u t-tikkettar skont ir-Regolament (KE) Nru 1272/2008 għas-sustanzi u t-taħlitiet fl-iskedi tad-dejta tas-sigurtà, kif emendat permezz ta’ dan ir-Regolament, għandha ssegwi l-applikazzjoni b’mod alternanti tad-dispożizzjonijiet tal-klassifikazzjoni u t-tikkettar għas-sustanzi u t-taħlitiet skont ir-Regolament (KE) Nru 1272/2008. Għalhekk, minħabba li l-komunikazzjoni tal-klassifikazzjoni u l-periklu għat-taħlitiet tiddependi fuq il-komunikazzjoni tal-klassifikazzjoni u l-periklu għas-sustanzi, ir-rekwiżit biex jiġu inklużi l-klassifikazzjoni u t-tikkettar skont ir-Regolament (KE) Nreu 1272/2008 għat-taħlitiet għandu jiġi applikat biss wara r-rekwiżit għall-inklużjoni tal-klassifikazzjoni u t-tikkettar skont ir-Regolament (KE) Nru 1272/2008 għas-sustanzi.
(9)
Il-fornituri ta’ taħlitiet li jagħżlu li jorbtu fuq il-possibilità li japplikaw, fuq bażi volontarja, kemm il-klassifikazzjoni kif ukoll l-ittikkettar skont ir-Regolament (KE) Nru 1272/2008 qabel l-1 ta’ Ġunju 2015 għandhom jipprovdu fl-iskeda rilevanti tad-dejta ta’ sigurtà l-klassifikazzjoni skont ir-Regolament (KE) Nru 1272/2008 flimkien mal-klassifikazzjoni skont id-Direttiva 1999/45/KE.
(10)
L-iskedi tad-dejta tas-sigurtà għal sustanzi li jipprovdu l-informazzjoni tal-klassifikazzjoni u l-ittikkettar skont ir-Regolament (KE) Nru 1272/2008 għandhom, qabel l-1 ta’ Ġunju 2015, ikunu obbligati li jipprovdu informazzjoni tal-klassifikazzjoni skont id-Direttiva 67/548/KEE kif ukoll, biex jippermettu lill-fornituri tat-taħlitiet li ma jkunux qed jorbtu fuq il-possibilità li japplikaw kemm il-klassifikazzjoni kif ukoll l-ittikkettar skont ir-Regolament (KE) Nru 1272/2008 fi żmien iktar bikri, biex jikklassifikaw u jittikkettaw dawk it-taħlitiet b’mod korrett.
(11)
Il-miżuri stipulati f’dan ir-Regolament huma konformi mal-opinjoni tal-Kumitat stabbilit skont l-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1907/2006 għandu jiġi emendat kif ġej:
(1)
b’effett mill-1 ta’ Diċembru 2010:
(a)
L-Anness II huwa mibdul bl-Anness I għal dan ir-Regolament;
(b)
fit-Taqsima 3.7 tal-Anness VI, fit-titolu, il-kliem“(ara l-Iskeda ta’ Data ta’ Sigurtà, intestatura 16)” jinbidlu bi “(ara t-Taqsima 1 tal-iskeda tad-dejta ta’ sigurtà)”;
(2)
b’effett mill-1 ta’ Ġunju 2015, l-Anness II għar-Regolament (KE) Nru 1907/2006 jinbidel bl-Anness II għal dan ir-Regolament.
Artikolu 2
1. Sal-1 ta’ Diċembru 2010, il-fornituri ta’ sustanzi li japplikaw l-Artikolu 61(2) tar-Regolament (KE) Nru 1272/2008 jistgħu japplikaw l-Anness II tar-Regolament (KE) Nru 1907/2006, kif emendat permezz tal-punt 1 tal-Artikolu 1 ta’ dan ir-Regolament.
2. Sal-1 ta’ Diċembru 2010, il-fornituri tat-taħlitiet jistgħu japplikaw l-Anness II tar-Regolament (KE) Nru 1907/2006, kif emendat bil-punt 1 tal-Artikolu 1 ta’ dan ir-Regolament.
3. Sal-1 ta’ Ġunju 2015, il-fornituri ta’ taħlitiet li japplikaw l-Artikolu 61(2) tar-Regolament (KE) Nru 1272/2008 jistgħu japplikaw l-Anness II tar-Regolament (KE) Nru 1907/2006, kif emendat permezz tal-punt 2 tal-Artikolu 1 ta’ dan ir-Regolament.
4. Sal-1 ta’ Ġunju 2015, il-fornituri ta’ taħlitiet li japplikaw il-paragrafu 3 għandhom jipprovdu fis-Subtaqsima 3.2 tal-iskedi rilevanti ta’ dejta ta’ sigurtà l-klassifikazzjoni tas-sustanzi indikati f’dik is-subtaqsima skont id-Direttiva 67/548/KEE, inkluża indikazzjoni tal-periklu, ittra/ittri simbolika/simboliċi u frażijiet R, flimkien mal-klassifika li tinkludi d-dikjarazzjonijiet tal-periklu skont ir-Regolament (KE) Nru 1272/2008.
5. Sal-1 ta’ Ġunju 2015, il-fornituri ta’ taħlitiet li japplikaw il-paragrafu 3 għandhom jipprovdu fis-Subtaqsima 2.1 tal-iskedi rilevanti tad-dejta tas-sigurtà l-klassifikazzjoni tat-taħlita skont id-Direttiva 1999/45/KE flimkien mal-klassifika li tinkludi d-dikjarazzjonijiet tal-periklu skont ir-Regolament (KE) Nru 1272/2008.
Sal-1 ta’ Ġunju 2015, il-fornituri tat-taħlitiet li jissodisfaw l-kriterji għall-klassifikazzjoni skont ir-Regolament (KE) Nru 1272/2008 għandhom, meta japplikaw il-paragrafu 3, jindikaw is-sustanzi li jippreżentaw periklu għas-saħħa jew l-ambjent fis-sens tad-Direttiva 67/548/KEE fis-Subtaqsima 3.2 tal-iskedi rilevanti ta’ dejta ta’ sigurtà jekk dawk is-sustanzi jkunu preżenti f’konċentrazzjonijiet li jsarrfu daqs jew aktar mill-iktar livell baxx elenkat fil-punt 3.2.1.(a) tal-Anness II għal dan ir-Regolament flimkien mas-sustanzi msemmija fil-punt 3.2.1. ta’ dak l-Anness.
Sal-1 ta’ Ġunju 2015, il-fornituri tat-taħlitiet li ma jissodisfawx il-kriterji għall-klassifikazzjoni skont ir-Regolament (KE) Nru 1272/2008 għandhom, meta japplikaw il-paragrafu 3, jindikaw is-sustanzi li jippreżentaw periklu għas-saħħa jew l-ambjent fis-sens tad-Direttiva 67/548/KEE fis-Subtaqsima 3.2 tal-iskedi rilevanti ta’ dejta ta’ sigurtà jekk dawk is-sustanzi jkunu preżenti f’konċentrazzjoni individwali li ssarraf daqs jew aktar minn 1 % bħala piż f’taħlitiet li mhumiex gassużi u 0,2 % bħala volum f’taħlitiet gassużi flimkien mas-sustanzi msemmija fil-punt 3.2.2 tal-Anness II għal dan ir-Regolament.
6. Bla ħsara għall-Artikolu 31(9) tar-Regolament (KE) Nru 1907/2006, għal sustanzi mqiegħda fis-suq qabel l-1 ta’ Diċembru 2010 u li mhumiex obbligati li jiġu tikkettati u ppakkjati mill-ġdid skont l-Artikolu 61(4) tar-Regolament (KE) Nru 1272/2008, l-iskeda tad-dejta tas-sigurtà ma hemmx għalfejn tiġi sostitwita bi skeda tad-dejta tas-sigurtà li tikkonforma mal-Anness I għal dan ir-Regolament qabel l-1 ta’ Diċembru 2012.
Bla ħsara għall-Artikolu 31(9) tar-Regolament (KE) Nru 1907/2006, għal taħlitiet imqiegħda fis-suq qabel l-1 ta’ Ġunju 2015 u li mhumiex obbligati li jiġu tikkettati u ppakkjati mill-ġdid skont l-Artikolu 61(4) tar-Regolament (KE) Nru 1272/2008, l-iskeda tad-dejta tas-sigurtà ma hemmx għalfejn tiġi sostitwita bi skeda tad-dejta tas-sigurtà li tikkonforma mal-Anness I għal dan ir-Regolament qabel l-1 ta’ Ġunju 2017.
7. Bla ħsara għall-Artikolu 31(9) tar-Regolament (KE) Nru 1907/2006, skedi tad-dejta tas-sigurtà għal taħlitiet fornuti lil kwalunkwe destinatarju mill-inqas darba qabel l-1 ta’ Diċembru 2010 jistgħu jibqgħu jintużaw u ma hemm għalfejn jikkonformaw mal-Anness I għal dan ir-Regolament sat-30 ta’ Novembru 2012.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Mejju 2010.

Labels: 1
10
20
3
12